CELEX: 32016D0077
Language: ro
Date: 2016-01-18 00:00:00
Title: Decizia (UE) 2016/77 a Consiliului din 18 ianuarie 2016 de confirmare a poziției adoptate, în numele Uniunii Europene, în cadrul celei de a 10-a Conferințe ministeriale a Organizației Mondiale a Comerțului în ceea ce privește concurența la export și aspectele legate de dezvoltare

23.1.2016   
            
            
               RO
            
            
               Jurnalul Oficial al Uniunii Europene
            
            
               L 16/23
            
         DECIZIA (UE) 2016/77 A CONSILIULUI
   din 18 ianuarie 2016
   de confirmare a poziției adoptate, în numele Uniunii Europene, în cadrul celei de a 10-a Conferințe ministeriale a Organizației Mondiale a Comerțului în ceea ce privește concurența la export și aspectele legate de dezvoltare
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 91 și 100 și articolul 207 alineatul (4), coroborate cu articolul 218 alineatul (9),
   având în vedere propunerea Comisiei Europene,
   întrucât:
   
               (1)
            
            
               Uniunea acordă o importanță capitală funcționării și consolidării treptate a sistemului comercial multilateral. În acest sens, în timp ce Uniunea a urmărit obținerea unui rezultat cuprinzător privind Runda de la Doha cu ocazia celei de a 10-a Conferințe ministeriale a Organizației Mondiale a Comerțului (OMC) din Nairobi, membrii OMC au ajuns la un consens doar cu privire la un număr limitat de aspecte: concurența la export în domeniul agriculturii și aspecte legate de dezvoltare care prezintă un interes special pentru acele țări membre ale OMC recunoscute drept țări cel mai puțin dezvoltate.
            
         
               (2)
            
            
               Introducerea unei discipline în cadrul utilizării măsurilor de sprijin la exportul de produse agricole este una dintre cele mai vechi solicitări din partea unui număr semnificativ de membri ai OMC interesați în asigurarea unor condiții de concurență echitabile pentru comercianți și este un element esențial al Rundei de la Doha. Obiectivul Uniunii cu ocazia celei de a 10-a Conferințe ministeriale a OMC a fost să obțină un rezultat global și echilibrat referitor la orice formă de sprijin la export în agricultură (cum ar fi subvenții la export, credite la export, întreprinderi comerciale de stat care efectuează exporturi agricole și ajutor alimentar), fără a se limita doar la subvențiile la export, în concordanță cu proiectul de modalități agricole al OMC (TN/AG/W/4/Rev.4), astfel cum a fost actualizat prin propunerea comună a Uniunii și a altor țări din 16 noiembrie 2015 (JOB/AG/48).
            
         
               (3)
            
            
               Dezvoltarea este un element esențial al Rundei de negocieri comerciale de la Doha, iar mai multe aspecte, inclusiv punerea în aplicare a tratamentului preferențial în favoarea furnizorilor de servicii din țările cel mai puțin dezvoltate, regulile de origine preferențiale pentru țările cel mai puțin dezvoltate și bumbacul au făcut obiectul unor negocieri active în cadrul OMC.
            
         
               (4)
            
            
               Decizia privind regulile de origine preferențiale pentru țările cel mai puțin dezvoltate, adoptată cu ocazia celei de a noua conferințe ministeriale a OMC din Bali [WT/MIN (13)/42], prevede că regulile de origine preferențiale ar trebui să fie cât mai transparente, simple și obiective. Propunerea prezentată de grupul țărilor cel mai puțin dezvoltate (JOB/TNC/53) a avut drept scop obținerea de rezultate obligatorii în toate domeniile vizate de respectiva decizie. Ținând seama de actualul său program unilateral privind regulile de origine preferențiale, cu ocazia celei de a 10-a Conferințe ministeriale a OMC Uniunea a sprijinit obținerea acestor rezultate care nu depășesc cadrul actualului ansamblu ambițios de reguli preferențiale din Uniune și care sunt obligatorii pentru toți membrii OMC.
            
         
               (5)
            
            
               Este necesar ca poziția adoptată în numele Uniunii în cadrul celei de a 10-a Conferințe ministeriale a OMC în ceea ce privește concurența la export și aspectele legate de dezvoltare să fie confirmată,
            
         ADOPTĂ PREZENTA DECIZIE:
   Articolul 1
   Se confirmă poziția adoptată, în numele Uniunii, în cadrul celei de a 10-a Conferințe ministeriale a OMC privind deciziile OMC referitoare la concurența la export [WT/MIN(15)/45] și aspectele legate de dezvoltare [WT/MIN(15)/46, WT/MIN(15)/47, WT/MIN(15)/48].
   Articolul 2
   Prezenta decizie intră în vigoare la data adoptării.
   
      Adoptată la Bruxelles, 18 ianuarie 2016.
      
         
            Pentru Consiliu
         
         
            Președintele
         
         A.G. KOENDERS